SKRIFTLIG FORESPØRGSEL E-0006/02

af Luis Berenguer Fuster (PSE) og Joan Colom i Naval (PSE) til Kommissionen

(17. januar 2002)

Om: Mangelfuld elektricitetsforsyning i Spanien

I sit svar af 9. november 2001 (E-2560/01)(1) til en af spørgerne gav medlem af Kommissionen, Mario Monti, udtryk for, at Kommissionen ikke for øjeblikket ligger inde med oplysninger, som gør det muligt at drage den konklusion, at afbrydelserne af strømforsyningen i nogle spanske regioner skyldes misbrug fra en eller flere operatører på det spanske elmarked.

Der forekommer fortsat ustandselig strømafbrydelser, som i den seneste tid navnlig har været alvorlige i Catalonien og i andre autonome regioner i forbindelse med en kuldebølge.

Den spanske presse har beskæftiget sig med situationen, som den spanske regering ikke kan se nogen løsning på, men det er den, der har fremkaldt en situation, hvor der findes et marked med kun få udbydere inden for elsektoren.

Alle eksperter er enige om, at årsagerne til denne situation er manglende investeringer fra de elselskabers side, som har valgt at indtage en bekvemmelig holdning, som er typisk for den, der har en dominerende stilling. Forbrugerne vil være velvilligt indstillet over for, at Kommissionen skrider ind for at gøre en ende på denne situation.

Påtænker Kommissionen at træffe foranstaltninger for at få afklaret, om den beskrevne situation skyldes elselskabernes misbrug af en dominerende stilling?

Mener Kommissionen ikke, at oplysningerne i den spanske presse indeholder tilstrækkelige oplysninger til at antage, at der foreligger indicier for konkurrenceforvridning?

Mener Kommissionen, at strømafbrydelserne eventuelt skyldes den spanske elsektors særlige karakteristika?

(1) EFT C 115 E af 16.5.2002, s. 119.

Svar afgivet på Kommissionens vegne af Mario Monti

(7. marts 2002)

Som Kommissionen gav udtryk for i sit svar af 9. november 2001 på skriftlig forespørgsel E-2560/01 af det ærede medlem, ligger den ikke inde med oplysninger, som gør det muligt at drage den konklusion, at afbrydelserne af strømforsyningen i en række spanske regioner skyldes misbrug fra en eller flere operatører på det spanske elmarked. De oplysninger, der er kommet frem i den spanske presse, ændrer ikke ved dette forhold.

Kommissionen er af den opfattelse, at det påhviler de spanske myndigheder, der er ansvarlige for reguleringen på energiområdet, at undersøge, hvad årsagen er til afbrydelserne af strømforsyningen i en række spanske regioner.

Derfor påtænker Kommissionen ikke at iværksætte en undersøgelse på grundlag af EU-konkurrencereglerne i forbindelse med de problemer med strømforsyningen, der er opstået i de virksomheder, som det påhviler at sikre eltransport og -distribution via højspændings-, mellemspændings- og lavspændingsledningerne i Spanien.

Kommissionen er generelt fortsat af den opfattelse, som den gav udtryk for i sit svar af 9. november 2001, at de nationale myndigheders forskrifter forekommer at være den bedste måde at sikre strømforsyningen på.

Kommissionen mener imidlertid, at på det indre elmarked indeholder forsyningssikkerheden en betydelig fællesskabsdimension. Derfor har Kommissionen i sine forslag til gennemførelse af det indre energimarked fra marts 2001 tilrådet, at medlemsstaterne pålægges en forpligtelse til at sikre en balance imellem produktion og forbrug og evt. iværksætte en udbudsprocedure i forbindelse med opførelse af nye elværker.

Endvidere gør Kommissionen i sin meddelelse om den europæiske energiinfrastruktur, der blev vedtaget den 20. december 2001, opmærksom på betydningen af en tilstrækkelig sammenkoblingskapacitet nettene imellem for at drage fordel af det indre marked i Unionen og forbedre forsyningssikkerheden. Meddelelsen indeholder konkrete forslag, bl.a. hvad angår sammenkoblingskapaciteten mellem Spanien og nabolandene.